Հայաստանին երկար տարիներ պահանջվեց տնտեսական ու էներգետիկ այդ փոսից դուրս գալու համար, չնայած հանուն ճշմարտության նշենք, որ այդպես էլ մինչեւ վերջ չենք կարողացել նույնիսկ մոտենալ նախկին հզորություններին, իսկ բոլոր փորձերը վերականգնելու քիմիական արդյունաբերությունըՙ ձախողվեցին: Հետագայում Լեւոն Տեր-Պետրոսյանի կողմնակիցները մի փաստաթուղթ էին տարածել, որ ատոմակայանը փակվել է ԽՍՀՄ վարչապետ Ռիժկովի հրամանով: Ինչպես ասում ենՙ դե-յուրե դա ճիշտ է, բայց դե բոլորս եք հիշում, թե ինչպես էին, այսպես կոչված, բնապահպանները օր ու գիշեր փակել դեպի ատոմակայանը տանող երկաթուղին, այդպիսով միջուկային թունավորման սպառնալիք ստեղծելով Հայաստանում, քանի որ հնարավոր չէր այդ թափոնները դուրս բերել երկրից: Այդ պայմաններում այն ժամանակվա իշխանությունները դիմեցին Մոսկվաՙ ատոմակայանը փակելու խնդրանքով: